**1. 1 Demokracija in avtonomni državljani**

**1.1.1 Zakaj so potrebna družbena pravila?**

Če dijake vprašate, kaj je svoboda, je pričakovan odgovor, da so svobodni, ko lahko naredijo, kar hočejo, oziroma da je **za svobodo ključna odsotnost omejitev.**

Glede na to, da je svoboda nekaj, kar načeloma vsi cenimo, omejitve našega delovanja in tako omejitve naše svobode v delovanju dobijo status nečesa negativnega.

Zato **se** lahko **zdi, da so pravila, ki jih moramo spoštovati**, preprosto **omejitve naše svobode.**

V šoli so ta pravila zelo povezana z omejitvami posameznika, ki jih nalaga skupno življenje v razredu.

Širše gledano, bi tudi za državo, ki ta pravila postavlja in sankcionira kršenje pravil, lahko rekli, da omejuje svobodo posameznika, saj mu nekatera delovanja prepoveduje.

Vendar premislek hitro pokaže, **da bi bilo skupno življenje ljudi brez pravil težko mogoče.**

To je lepo razvidno iz vprašanja koordinacije, recimo na cestišču.

To pa pomeni, **da pravila in zakoni niso sami po sebi** **omejitve naše svobode, temveč so pogoj svobode** **posameznika v družbi.**

Nujnost pravil lahko izpeljemo tudi iz tega, da imajo vsi ljudje pravico do svobode. Ker živijo skupaj in se srečujejo, svoboda v družbah, kjer so si vsi ljudje enaki, ne more biti neomejena. **Naša svoboda se konča, ko se sreča s svobodo drugega.** Prav semafor je mesto, kjer pride do srečevanja posameznikov in posledično do medsebojnega omejevanja njihove pravice (recimo temu) svobode gibanja.

**Pravična pravila to svobodo omogočajo vsem, a jo tudi** **vsem omejujejo.**

Tako je odpor do pravil smiselno postaviti v kontekst nujnosti pravil in se namesto kritike pravil posvetiti razmisleku o tem, **kakšna so dobra pravila, kdo je tisti, ki lahko postavlja pravila, ki omejujejo našo svobodo, in katere omejitve svobode so sprejemljive, katere pa ne.**